b'\n_START_ARTICLE_\nKornij\xc5\xa1\xc4\x8dina\n_START_SECTION_\nZgodovina\n_START_PARAGRAPH_\nKornij\xc5\xa1\xc4\x8dina se je za\xc4\x8dela oddaljevati od vali\xc5\xbean\xc5\xa1\xc4\x8dine proti koncu 7. stoletja. Prve beside v kornij\xc5\xa1\xc4\x8dini zasledimo v 9. stoletju._NEWLINE_Stara kornij\xc5\xa1\xc4\x8dina se je uporabljala od pribli\xc5\xbeno leta 800 do leta 1250 in mnogo krajevnih imen v vzhodnem Cornwallu ka\xc5\xbee njene sledi. Kornij\xc5\xa1\xc4\x8dina med letom 1250 in letom 1550 se imenuje srednja ali srednjeve\xc5\xa1ka kornij\xc5\xa1\xc4\x8dina. Mnogo del iz te dobe je prisotnih \xc5\xa1e danes, predvsem v verskih igrah, pesmih in pridigah. Knji\xc5\xbeevnost v pozni ali moderni kornij\xc5\xa1\xc4\x8dini (od leta 1550 do konca 19. stoletja) pa zavzema predvsem ljudske pesmi in prevode Svetega pisma. Ob koncu 19. stoletja je kornij\xc5\xa1\xc4\x8dina izginila iz vsakdanjega \xc5\xbeivljenja. Zadnji rojeni govorec je bil najbr\xc5\xbe John Davey iz Zennorja, ki je umrl leta 1891.\n_START_SECTION_\nO\xc5\xbeivitev\n_START_PARAGRAPH_\nHenry Jenner (1848\xe2\x80\x931934) je bil prvi, ki je posku\xc5\xa1il o\xc5\xbeiviti jezik. Navdu\xc5\xa1enje ga je prevzelo, ko je v Britanskem muzeju odkril nekaj vrstic v kornij\xc5\xa1\xc4\x8dini. Jenner je veliko let potoval po Cornwallu, se pogovarjal z doma\xc4\x8dini, se od njih u\xc4\x8dil kornij\xc5\xa1\xc4\x8dine in preu\xc4\x8deval besedila, ki jih je odkril. Leta 1904 je objavil Priro\xc4\x8dnik kornijskega jezika za vse, ki bi se zanimali za u\xc4\x8denje kornij\xc5\xa1\xc4\x8dine. Prav tako se je nau\xc4\x8dil breton\xc5\xa1\xc4\x8dine. Jennerjevo delo je nadaljeval Robert Morton Nance (1873\xe2\x80\x931959), ki je rekonstruiral razli\xc4\x8dico kornij\xc5\xa1\xc4\x8dine, ki jo je poimenoval enotna kornij\xc5\xa1\xc4\x8dina (Kernewek Unys). Temeljila je na srednjeve\xc5\xa1kih miraklih (verskih igrah) in je vsebovala veliko besed iz drugih obdobij ter celo iz vali\xc5\xbean\xc5\xa1\xc4\x8dine in breton\xc5\xa1\xc4\x8dine. Leta 1929 je Nance izdal knjigo Kornij\xc5\xa1\xc4\x8dina za vse._NEWLINE_Leta 1967 je bil za promocijo jezika ustanovljen In\xc5\xa1titut kornijskega jezika (Kevas an taves Kernewek). Promovirali so enotno kornij\xc5\xa1\xc4\x8dino in njihovi naporili so obrodili zantne sadove. V 80. letih 20. stoletja se je veliko \xc5\xa1tevilo ljudi za\xc4\x8delo zanimati za kornij\xc5\xa1\xc4\x8dino. Odkrili so razne napake in nedoslednosti v enotni kornij\xc5\xa1\xc4\x8dini. Po objavi knjige Jeziki Velike Britanije, ki je ostro kritizirala enotno kornij\xc5\xa1\xc4\x8dino, so jezikoslovci ugotovili, da jezik ni ve\xc4\x8d primeren za uporabo. Odlo\xc4\x8dili so se, da bodo prevzeli drugo razli\xc4\x8dico kornij\xc5\xa1\xc4\x8dine, ki jo je razvil Dr. Ken George. Georgeva razli\xc4\x8dica se je imenovala fonemi\xc4\x8dna kornij\xc5\xa1\xc4\x8dina, zdaj pa se imenuje navadna kornij\xc5\xa1\xc4\x8dina (Kernewek Kemmyn). Temelji na srednjeve\xc5\xa1kih rokopisih. Zapis se zelo razlikuje od enotne kornij\xc5\xa1\xc4\x8dine._NEWLINE_V zgodnjih 80. letih 20. stoletja so nekateri navdu\xc5\xa1enci pod vodstvom Richarda Gendalla skonstruirali moderno kornij\xc5\xa1\xc4\x8dino (Curnoack Nowedga). Leta 1986 so ustanovili Svet za kornijski jezik (Cussel an Tavas Kernuack) za promoviranje moderne kornij\xc5\xa1\xc4\x8dine. Leta 1995 je strokovnjak za keltske jezike Nicholas Williams skonstruiral novo razli\xc4\x8dico enotne kornij\xc5\xa1\xc4\x8dine (UCR), imenovano popravljena enotna kornij\xc5\xa1\xc4\x8dina (Kernowek Unys Amendys), ki je odpravila nekatere napake enotne kornij\xc5\xa1\xc4\x8dine. Leta 200 je Williams izdal angle\xc5\xa1ko-kornijski (UCR) slovar. Najpopularnej\xc5\xa1i razli\xc4\x8dici kornij\xc5\xa1\xc4\x8dine sta navadna ter UCR, vendar imajo tudi druge razli\xc4\x8dice svoje podpornike.\n_START_SECTION_\nDana\xc5\xa1nje stanje\n_START_PARAGRAPH_\nNekatere dru\xc5\xbeine vzgajajo svoje otroke v kornij\xc5\xa1\xc4\x8dini. Kornijska imena so priljubljena za otroke, doma\xc4\x8de \xc5\xbeivali, hi\xc5\xa1e ter \xc4\x8dolne. Nastajajo pesmi v kornij\xc5\xa1\xc4\x8dini; mo\xc5\xbeno se je je u\xc4\x8diti na nekaterih \xc5\xa1olah in na univerzi v Exetru._NEWLINE_Izhaja tudi nekaj revij v kornij\xc5\xa1\xc4\x8dini: An Gannas, An Gowserin in An Garrick. BBC Radio Cornwall oddaja v kornij\xc5\xa1\xc4\x8dini. Lokalno \xc4\x8dasopisje (npr. Western Morning News) pogosto objavlja \xc4\x8dlanke v kornij\xc5\xa1\xc4\x8dini, nekateri \xc4\x8dasopisi podpirajo uporabo jezika (npr. The Packet, The West Briton, The Cornishman). Prvi film v kornij\xc5\xa1\xc4\x8dini, Grenko sladko (Hwerow Hweg) je bil posnet leta 2002.'